Proceed to the route - Loving Thy Neighbour
Die frustrerende opmerking (proceed to the route) wanneer 'n mens pad soek word meermale gehoor met die gebruik van hulpmiddels soos "Google maps", ens. My eerste verstaan is dat 'n mens die laaste bekende baken in die oog kry, die plek waar jy ingekom het, waar die pad as`t ware begin.
Ek weet nie of my definisie heeltemal korrek is nie maar dit hoe ek daaroor dink.
My eerste vraag is gewoonlik, waar is die "route" waarheen ek op weg moet wees juis omdat ek so maklik rigting belemmerd raak?
Ek kies koers en dis die lank nie of die stem begin my teregwys en in 'n ander rigting dwing tensy ek (wonderbaarlik) tog in die regte rigting reis.
Dié bekende opdrag waarmee motoriste al so bekend geword het, word interessant verwoord. Ek sou eerder dink "return to the route" is die aangewese. Terwyl jy egter op reis is en moet vorder is die aangewese dat jy sal "proceed".
Ek wonder stellig of daar nie 'n stuk Evangeliese waarheid in die woorde opgesluit is nie. Soms raak ons so verdwaal in ons denke, emosies, menswees dat ons totaal verstrengel raak. Jy weet nie herwaarts of derwaarts nie. Dis dan dat jy moet vra na die laaste vaste verwysingspunt in jou reis.
Geestelik gesproke is God die Rots wat van geen wankel weet nie. Hy is die regte en aangewese plek om te begin.